कमरे में बंद रहती, देसी घी की मसाज से राहत; आलिया से मलाइका तक को मेरे ब्यूटी प्रोडक्ट पसंद
गुरुग्राम में रहने वाली विभूति अरोड़ा ने भी बुरे वक्त को मौके में बदला और आज वह ब्यूटी के बिजनेस में एक बड़ा नाम बन चुकी हैं। दरअसल उन्हें एक ऐसी बीमारी हो गई थी जिससे उनका चेहरा बुरी तरह खराब हो गया था। वह दौर उनकी जिंदगी का सबसे भयानक दौर था।
बुरा वक्त कहकर नहीं आता लेकिन जब आता है तो इंसान को तोड़ने की कोशिश करता है। यह वक्त सब्र को हर पल आजमाता है। जो इसके सामने घुटने टेक देता है, वह मायूसी से कभी नहीं निकल पाता। लेकिन बुरे वक्त में इसके असर को कम करने के तरीके खोजने वाला व्यक्ति अपनी जिंदगी को खास बनाने में कामयाब होता है।
गुरुग्राम में रहने वाली विभूति अरोड़ा ने भी बुरे वक्त को मौके में बदला और आज वह ब्यूटी के बिजनेस में एक बड़ा नाम बन चुकी हैं। दरअसल उन्हें एक ऐसी बीमारी हो गई थी जिससे उनका चेहरा बुरी तरह खराब हो गया था। वह दौर उनकी जिंदगी का सबसे भयानक दौर था। इस बीच उन्होंने खुद को कमरे में तो कैद कर लिया लेकिन फेस मसाज के जरिए अपने चेहरे की रंगत ही बदल दी।
आज वह 'रेड थ्रोन' नाम से 9 ब्यूटी सैलून चेन और 'हाउस ऑफ ब्यूटी' नाम के प्रोडक्ट की मालकिन बनी बैठी हैं। आलिया भट्ट, मिनी माथुर, मलाइका अरोड़ा जैसे सेलेब्स उनके प्रोडक्ट को यूज कर रहे हैं। ‘ये मैं हूं’ में आज इस ब्यूटी क्वीन की ब्यूटीफुल स्टोरी को जानते हैं:
चेहरे पर लाल चकत्ते होते और खून निकलता
मैं 25 साल की थी। तब मुझे 'ल्यूपस' नाम की ऑटो इम्यून स्किन प्रॉब्लम हो गई। मेरे पूरे चेहरे पर रैशेज यानी चकत्ते हो गए थे। स्किन क्रैक करती और उसमें खून निकलता। सोचकर देखिए कि यह स्थिति कितनी भयानक है।
यह मेरी जिंदगी का सबसे मुश्किल दौर था। मैं खुद को कमरे में बंद करके बैठती और किसी से नहीं मिलती। कोई मेरा चेहरा न देखे इसलिए सोती रहती और दिनभर रोती रहती। मैं एंटी सोशल भी बन गई। उन दिनों मेरा पब्लिक रिलेशन का बिजनेस था लेकिन ऑफिस जाना मुश्किल हो गया था।
किसी के पास जाने या किसी से बात करने से मैं बचने लगी।
इस स्किन प्रॉब्लम ने मेरी जिंदगी पर इतना बुरा असर डाला था कि मेरी रूटीन ही बिगड़ गई। मुझे लगता कि आखिर मैं ही क्यों? मुझसे ही यह बीमारी आखिर क्यों चिपकी है। कभी-कभी लगता कि पागल हो जाऊंगी लेकिन उस वक्त मेरे हस्बैंड मेरी ताकत बने। वह मेरा हौसला बढ़ाने के लिए मुझे लॉन्ग ड्राइव पर ले जाते, घंटों बातें करते ताकि मैं डिप्रेशन में न डूब जाऊं।
आगे बढ़ने से पहले पोल के जरिए बताएं अपनी राय:
शादी छोड़कर वापस आ गई
मैं चंड़ीगढ़ में अपनी एक फ्रेंड की शादी में गई क्योंकि शादी में जाना जरूरी था। यह सोचकर खुश थी कि वहां दोस्तों से मुलाकात होगी। लेकिन मैंने डॉक्टर की बताई एक टैबलेट खा ली। जिसके खाते ही मुझे रिएक्शन हो गया। चेहरे समेत पूरे शरीर पर रैशेज हो गए। मुझे रातों रात शादी को छोड़कर वापस घर आना पड़ा।
डॉक्टरों के चक्कर काटे लेकिन चेहरे की एक्सरसाइज से मिला फायदा
उस दिनों मैंने छोटी-छोटी चीजों पर ध्यान देने लगी। मैं क्या खा रही हूं, कौन-सा शैंपू या फेस वॉश इस्तेमाल कर रही हूं, किस वजह से मेरी बीमारी फैल रही है, मेरी समझ के बाहर था। मैंने कई डॉक्टरों के चक्कर काटे लेकिन मुझे आराम नहीं मिला। इस बीच मैंने योग और अपनी दादी के बताए नुस्खे अपनाएं। मैं गर्म रोटी पर लगे देसी घी से चेहरे की मसाज करने लगी। साथ में फेस योग शुरू किया। धीरे-धीरे मुझे असर दिखने लगा।
करीब 10 साल तक इस प्रॉब्लम से जूझने के बाद अब जाकर आराम मिला है।
जब मुझे आराम मिला तो मैंने फेस टूल्स, आयुर्वेदिक ऑयल और योग को मिक्स करके प्रोडक्ट बनाने के बारे में सोचा। इस तरह 2018 में हाउस ऑफ ब्यूटी की शुरुआत हुई।
खुद डिजाइन किया फेस योग का कोर्स 
ऋग्‍वेद में चेहरे के 8 योगासन बताए गए हैं। लेकिन जब बीमार हुई तो मैंने खुद ही चेहरे के करीब 80 फेस योग बना लिए।
जब मेरे चेहरे पर इनका असर दिखा तो फैमिली और दोस्त कहने लगे कि तुमने खोजकर जो खजाना निकाला है, उसे अब सबसे शेयर करने का वक्त आ गया है। तुम अब लोगों को फेस योग सिखाना शुरू करो। ऐसे में मैंने चेहरे के 80 योग आसन का कोर्स डिजाइन किया और मार्केट में उसे लॉन्च भी किया।
चेहरे के धब्बे देख लोगों ने किए कमेंट 
स्किन प्रॉब्लम के दिनों के हल्के-हल्के दाग मेरे चेहरे पर रह गए थे। इस बीच मैंने फेस योग भी सिखाना शुरू कर दिया था।
एक बार मैं योग सेंटर पर थी। तब एक मेकअप आर्टिस्ट मुझसे फेस योग सीख रही थी। उसने मुझसे कहा कि अपर लिप पर ये 3 लाइनें क्या हैं? साथ ही कहा कि जब तुम्हारी खुद की स्किन अच्छी नहीं तो तुम ब्यूटी इंडस्ट्री में कैसे हो और ब्यूटी प्रोडक्ट क्यों बेच रही हो? मुझे ये सुनकर बहुत बुरा लगा लेकिन मेरा विश्वास और मजबूत हुआ कि मैं अपनी इस मेहनत को और आगे ले जाऊंगी।
फेस योग को लोगों ने गंभीरता से नहीं लिया था 
फेस योग को प्रमोट करना एक चैलेंज था। पहले लोग इसे गंभीरता से नहीं लेते थे। लोगों को समझ नहीं आता था कि फेस योग है क्या? जब उन्हें डॉक्टर के इलाज से फर्क नहीं पड़ा तो वो मेरी क्लास में आने लगे। जब इसका असर दिखने लगा और चेहरे में सुधार हुआ तो लोग आने लगे और मेरा काम पसंद किया जाने लगा।
मेरे ऐसे क्लाइंट्स की जुबानी हुई पब्लिसिटी से लोग जुड़ते गए और फेस योग भी पॉपुलर होने लगा।
ब्यूटी प्रॉडक्ट लॉन्च करना आसान नहीं था
पहले मैं देसी घी और बादाम के तेल से मसाज करती थी। इसके बाद मैंने सोचा कि क्यों न केमिकल फ्री और सब लोगों की स्किन के हिसाब से अलग-अलग ब्यूटी प्रोडक्ट लॉन्च करूं। दरअसल मुझे खुद 30 साल की उम्र में पहुंचने के बाद समझ आया कि बिना केमिकल के भी कॉस्मेटिक प्रोडक्ट बन सकते हैं।
लेकिन यह काम आसान नहीं था। इस बिजनेस में पुरुषों का वर्चस्व है।
मुझे खुद के आइडिया पर काम करने के लिए काफी मशक्कत करनी पड़ती। केमिकल फ्री प्रॉडक्ट्स की एक्सपायरी डेट डेढ़ से 2 साल होती है। ऐसे में इन्हें बेचना मुश्किल होता। हमारा प्रोडक्ट मेड इन इंडिया था तो कई बड़ी ब्यूटी चेन ने नापसंद कर रिजेक्ट कर दिया। कई लोगों को लगा कि मेरे बिजनेस में दम नहीं है।
लेकिन आज हमारे फेस ऑयल, फेस मसाज टूल्स समेत सभी प्रोडक्ट लोग पसंद कर रहे हैं।
आलिया भट्ट, मलाइका अरोड़ा से मिला सपोर्ट
आलिया भट्ट ने मेरे फेस मसाज टूल के साथ वीडियो भी अपलोड किया। आलिया भट्‌ट, मिनी माथुर और मलाइका अरोड़ा ने हमारे प्रोडक्ट खुद पसंद कर खरीदे हैं। जब मुझे यह पता चला तो मैं बहुत खुश हुई।
यह मेरे प्रोडक्ट का फ्री प्रमोशन था जिससे मुझे पहचान मिली और मेरे प्रोडक्ट्स पॉपुलर हुए।
मुझे खुशी है कि सेलेब्स को भी मेरी कंपनी के प्रोडक्ट अच्छे लग रहे हैं।
अबू धाबी से दिल्ली आना आसान नहीं था
मैं पैदा तो मुंबई में हुई लेकिन अबू धाबी में ही ज्यादा रही। 2012 में मेरी शादी हुई जिसके बाद मैं दिल्ली आ गई। यह भी मेरी जिंदगी का सबसे मुश्किल दौर था। यहां आकर मैं खुद को बहुत अकेला महसूस करती। मैं ऐसी इंसान हूं कि गलत को गलत ही कहती हूं। ऐसे में लोग मुझे ज्यादा पसंद नहीं कर रहे थे। मैं आउटसाइडर तो थी ही लेकिन मुझे कदम कदम महसूस भी कराया जाता। मैं दिल्ली को छोड़कर किसी भी तरह यहां से भागकर वापस अबू धाबी जाना चाहती।
उसी समय निर्भया का केस भी हुआ था। मुंबई और अबू धाबी ऐसे शहर हैं जहां आप रात को 9 बजे भी घूमने निकल सकते हैं और लड़कियां सेफ महसूस करती हैं लेकिन यहां के अनसेफ माहौल से मुझे घबराहट होती। लगता कि घर में ही बंद रहना पड़ेगा क्या? देश की राजधानी का यह हाल मुझे डिस्टर्ब करता।
लेकिन आज मैं अपने काम से बहुत खुश हूं और खुशी इस बात की है कि मैं अपने जिंदगी से जुड़े नेगेटिव हालातों में से निकलकर कुछ पॉजिटिव, कुछ नया कर पाई और उसमें सफल रही। इस सफलता का श्रय मैं अपने परिवार और खुद को देती हूं।